Albrecht af Brandenburg
Albrecht af Brandenburg, 1490-1545, tysk kurfyrste, 1513 ærkebiskop af Magdeburg og administrator af Halberstadt, 1514 ærkebiskop (og kurfyrste) af Mainz, 1518 kardinal. For at kunne betale sine høje udnævnelses- og dispensationsgebyrer fik Albrecht tilstået halvdelen af de penge, som indkom ved salg af afladsbreve i hans bispedømmer.
Albrecht opbyggede en stor samling relikvier i Halle; valfarter til relikviesamlingen udløste, mod en passende betaling, aflad til overflod. Han kom dog også til at fremme kunst og lærdom og overvejede en tid at slutte sig til de evangeliske reformatorer, men endte med energisk at bekæmpe dem efter 1541.